CELEX: 52016PC0678
Language: mt
Date: 2016-10-17
Title: Proposta għal DEĊIŻJONI TAL-PARLAMENT EWROPEW U TAL-KUNSILL dwar il-Mobilizzazzjoni tal-Marġni ta’ Kontinġenza fl-2017

IL-KUMMISSJONI EWROPEA
            Brussell, 17.10.2016
            COM(2016) 678 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-Mobilizzazzjoni tal-Marġni ta’ Kontinġenza fl-2017
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Ir-Regolament tal-Kunsill (UE, EURATOM) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020
                  1
                (“ir-Regolament QFP”) jippermetti l-mobilizzazzjoni tal-Marġni ta’ Kontinġenza sa 0,03 % tal-Introjtu Nazzjonali Gross biex l-UE-28 jirreaġixxu għal ċirkostanzi mhux previsti bħala strument tal-aħħar għażla. Fl-aġġustament tekniku tal-QFP għall-2017
                  2
               , abbażi tal-Artikolu 6 tar-Regolament QFP, l-ammont assolut tal-Marġni ta' Kontinġenza għas-sena 2017 huwa stabbilit għal EUR 4 496,8 miljun.
            
            
               Skont l-Artikolu 13 tar-Regolament QFP, u wara li ġew eżaminati l-possibbiltajiet kollha għall-finanzjament addizzjonali u ħtiġijiet ta' impenn mhux previsti, il-Kummissjoni tipproponi li timmobilizza l-Marġni ta' Kontinġenza għall-2017 għal ammont ta' EUR 2 150,6 miljun sabiex jikkumplimenta l-approprjazzjonijiet ta' impenn relatati man-nefqa fl-intestaturi 3 Sigurtà u Ċittadinanza u 4 Ewropa Globali fil-baġit ġenerali tal-Unjoni Ewropea għas-sena finanzjarja 2017, lil hinn mil-limiti ta' impenn ta' EUR 2 578 miljun u EUR 9 432 miljun rispettivament fi prezzijiet attwali.
            
            
               Skont il-punt 14 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba
                  3
               , il-Kummissjoni wettqet analiżi tal-possibbiltà ta' allokazzjoni mill-ġdid ta' ammonti sinifikanti fil-baġit eżistenti. Skont l-Artikolu 13(3) tar-Regolament QFP, il-Kummissjoni tipproponi li tpaċi t-tisħiħ mill-ġdid tan-limitu massimu tan-nefqa tal-intestaturi 3 u 4 kif ġej: 
            
            
               2017: EUR 850 miljun kontra l-marġini mhux allokat disponibbli taħt il-limitu tan-nefqa tal-intestatura 2 Tkabbir Sostenibbli: Riżorsi Naturali u EUR 514,4 miljun kontra l-marġni mhux allokat disponibbli fl-intestatura 5 Amministrazzjoni.
            
            
               2018: EUR 570 miljun kontra l-marġni mhux allokat disponibbli fl-intestatura 5 Amministrazzjoni.
            
            
               2019: EUR 216,2 miljun kontra l-marġni mhux allokat disponibbli fl-intestatura 5 Amministrazzjoni.
            
            
               Din il-proposta tinkludi ammont ta’ EUR 1 164,4 miljun li għalih il-Kummissjoni kienet diġà għamlet proposta biex jiġi mobilizzat il-Marġni ta' Kontinġenza għall-intestatura 3 li akkumpanjat l-abbozz ta’ baġit inizjali 2017
                  4
               , u li issa huwa revokat u sostitwit b’din il-proposta.
            
            
               Din il-proposta ġiet ippreċeduta bi proposta tal-Kummissjoni biex jiġi mobilizzat l-ammont kollu tal-Istrument ta’ Flessibbiltà
                  5
                disponibbli għall-2017 (EUR 530 miljun), ukoll għall-intestatura 3.
            
            
               
            
               2.ĠUSTIFIKAZZJONI TAL-MOBILIZZAZZJONI
            
            
               2.1.INTRODUZZJONI 
            
            
               2.1.1
                     Intestatura 3 Sigurtà u ċittadinanza
            
            
               Id-dimensjoni interna tal-kriżi tal-migrazzjoni, tar-refuġjati u tas-sigurtà tiġi ffinanzjata mill-intestatura 3 permezz tal-Fond għall-Asil, il-Migrazzjoni u l-Integrazzjoni (l-AMIF), għall-Fond għas-Sigurtà Interna (ISF) kif ukoll permezz ta’ aġenziji speċjalizzati bħall-Frontex, EASO, ue-LISA u l-Europol. Strument ġdid li jipprovdi appoġġ ta’ emerġenza fl-Unjoni ġie adottat mill-Kunsill fl-2016, li fl-2017 se jkompli joffri appoġġ ta’ emerġenza ta’ natura umanitarja minħabba l-influss ta’ rifuġjati u migranti attwali fl-Unjoni. 
            
            
               Il-limitu massimu tan-nefqa tal-intestatura 3 fl-2017 jammonta għal EUR 2 578 miljun fi prezzijiet attwali. L-approprjazzjonijiet ta’ impenn awtorizzati għall-intestatura 3 fil-baġit tal-2016 huma ta’ EUR 4 052 miljun, li kienu jeħtieġu l-mobilizzazzjoni tad-disponibbiltà kollha tal-Istrument tal-Flessibbiltà f’livell ta’ EUR 1 506 miljun lil hinn mil-limitu massimu tal-intestatura 3, b’konformità mal-Artikolu 11(2) tar-Regolament QFP.
            
            
               Il-Kummissjoni tipproponi l-mobilizzazzjoni sħiħa massima annwali ta’ EUR 530 miljun għall-Istrument ta’ Flessibbiltà disponibbli fl-2017 biex jiżdied l-infiq fuq il-limitu tan-nefqa tal-intestatura 3.
            
            
               Madankollu, il-ħtiġijiet baġitarji għall-ġestjoni tal-impatt tal-kriżi tal-migrazzjoni, tar-refuġjati u tas-sigurtà huma mistennija li jkunu mill-inqas daqstant għoljin fl-2017 bħal fl-2016. Bħala tweġiba politika, il-Kummissjoni pproponiet firxa wiesgħa ta’ azzjonijiet strutturali b’rabta mas-sigurtà u l-ġestjoni tal-fruntieri esterni, ir-riforma tas-Sistema Ewropea Komuni tal-Asil, l-integrazzjoni u r-ritorn. 
            
            
               L-infiq marbut mal-migrazzjoni, ir-refuġjati u s-sigurtà taħt l-intestatura 3 jirrappreżenta aktar minn 70 % tan-nefqa totali taħt il-limitu massimu. Il-Kummissjoni eżaminat bir-reqqa l-possibbiltajiet kollha għar-riallokazzjoni u tipproponi li jitnaqqas il-livell tal-approprjazzjonijiet (meta mqabbel mal-ipprogrammar finanzjarju) għall-Ikel u l-Għalf u l-Mekkaniżmu għall-Protezzjoni Ċivili. Madankollu, l-ispazju għal manuvrar hu limitat mid-daqs żgħir ta’ programmi u rekwiżiti ġodda, bħal miżuri ta’ emerġenza ġodda fis-saħħa tal-pjanti previsti fir-Regolament dwar l-Ikel u l-Għalf għall-2017. Għal din ir-raġuni, huwa possibbli biss li tkopri persentaġġ żgħir ta’ ħtiġijiet addizzjonali relatati mal-migrazzjoni u r-refuġjati permezz ta’ riallokazzjoni ta’ approprjazzjonijiet skont l-intestatura 3.
            
         
         
            
               Bħala konsegwenza, l-uniku rikors possibbli biex jintlaħqu l-ħtiġijiet baġitarji huwa l-mobilizzazzjoni tal-Marġini ta’ Kontinġenza. Id-disponibbiltà ta’ marġnijiet f’intestaturi oħra tippermetti li l-mobilizzazzjoni tiegħu jiġi kompletament ikkumpensat fl-2017. 
            
            
               L-approprjazzjonijiet ta' pagament li jikkorrispondu magħhom se jiġu akkomodati fil-limitu massimu tal-2017 għal pagamenti; għalhekk ma hemm l-ebda ħtieġa li jiġi mmobilizzat il-Marġni ta’ Kontinġenza għall-pagamenti.
            
            
               
            
               2.1.2
                     Intestatura 4 Ewropa Globali
            
            
               Fis-7 ta' Ġunju 2016 il-Kummissjoni ppreżentat komunikazzjoni dwar it-twaqqif ta' Qafas ta' Sħubija ġdid ma' pajjiżi terzi skont l-Aġenda Ewropea dwar il-Migrazzjoni
                  6
               , li tibni fuq il-Pjan ta' Azzjoni tal-Belt Valletta
                  7
                u r-riżultati tad-djalogi fil-livell għoli dwar il-migrazzjoni u ftehimiet
                  8
                ma' għadd ta' sħab prijoritarji, li jirrikjedu aktar fondi. L-objettiv għal tul ta’ żmien qasir ta’ dawn il-ftehimiet, li huma mfassla apposta għal kull pajjiż benefiċjarju, huwa li joffri perspettivi aħjar lir-refuġjati u lill-kandidati għal migrazzjoni sabiex ikunu jistgħu jibqgħu qrib id-dar u jevitaw milli jagħmlu vjaġġi perikolużi. Dan huwa partikolarment urġenti meta wieħed iqis l-għadd sinifikanti ta’ migranti li tilfu ħajjithom huma u jippruvaw jilħqu x-xtut tal-Ewropa mill-Afrika ta' Fuq. 
            
            
               Biex jintlaħaq dan l-għan f’qafas ta’ żmien kompatibbli mal-ħtieġa li tittieħed azzjoni malajr, speċjalment mas-sħab prijoritarji, il-Kummissjoni tipproponi li ssaħħaħ l-Istrument ta’ Kooperazzjoni għall-Iżvilupp (Development Cooperation Instrument, DCI) u l-Istrument Ewropew ta’ Viċinat (European Neighbourhood Instrument, ENI) b’EUR 750 miljun f’impenji. B’mod aktar speċifiku, l-għan huwa li jiġu appoġġati pajjiżi Mediterranji bħal-Libanu, il-Ġordan, it-Tuneżija u l-Libja permezz tal-Istrument Ewropew ta’ Viċinat (ENI), iżda anki li jiġu indirizzati l-kawżi ewlenin tal-migrazzjoni billi jiġu megħjuna pajjiżi fl-Afrika sub-Saħarjana u l-Asja, permezz tal-użu tal-Istrument ta’ Kooperazzjoni għall-Iżvilupp (DCI).
            
            
               Sabiex jiġu indirizzati l-kawżi fundamentali tal-migrazzjoni, il-Kummissjoni nediet ukoll il-Fond Ewropew għall-Iżvilupp Sostenibbli (European Fund for Sustainable Development, EFSD) ibbażat fuq it-twaqqif ta’ Garanzija tal-EFSD u Fond ta’ Garanzija tal-EFSD. Il-Kummissjoni tipproponi li tiffinanzja l-Fond ta’ Garanzija tal-EFSD b’EUR 750 miljun matul il-perjodu mill-2017 sal-2020, li minnhom EUR 400 miljun huma mill-Fond Ewropew għall-Iżvilupp (FEŻ) matul l-erba’ snin, EUR 100 miljun mill-ENI mill-2017 sal-2020 (li minnhom EUR 25 miljun fl-2017), u EUR 250 miljun ta’ approprjazzjonijiet ta’ impenn (u ta’ ħlas) fl-2017.
            
            
               It-trasferiment ta’ nefqa ta' EUR 13,8 miljun għat-tliet Rappreżentanti Speċjali tal-Unjoni Ewropea b'"funzjoni doppja" mill-intestatura 4 għall-baġit tas-Servizz Ewropew għall-Azzjoni Esterna (l-intestatura 5) joħloq marġni korrispondenti taħt il-limitu massimu tan-nefqa tal-intestatura 4. Din il-marġni tista’ l-ewwel tintuża biex tkopri parti mill-EUR 1 biljun ta' ħtiġijiet addizzjonali u mhux previsti taħt din l-intestatura kif deskritt fl-ittra emendatorja Nru 1 għall-abbozz tal-baġit tal-2017
                  9
               , qabel ma jsir rikors għall-marġini ta’ kontinġenza biex ikopru l-ammont pendenti (EUR 986,2 miljun). Il-Kummissjoni tipproponi li tpaċi parti (EUR 200 miljun) minn dan l-ammont pendenti kontra l-marġni disponibbli taħt l-intestatura 2 Tkabbir Sostenibbli — Riżorsi Naturali fl-2017, li jħalli marġini residwu ta’ EUR 439,3 miljun; il-parti li jifdal (EUR 786,2 miljun) għandu jiġu paċut mal-marġnijiet tal-intestatura 5 Amministrazzjoni fl-2018 (EUR 570 miljun) u fl-2019 (EUR 216,2 miljun). B’dan il-mod, it-tpaċija żżomm kemm jista’ jkun lok għal manuvrar biex jiġu indirizzati avvenimenti mhux previsti fil-futur. 
            
            
               
            
               2.2.IL-MARĠNI TA’ KONTINĠENZA BĦALA L-ISTRUMENT TAL-AĦĦAR GĦAŻLA
            
            
               L-Artikolu 13(1) tar-Regolament QFP jiddefinixxi l-Marġni ta’ Kontinġenza bħala l-istrument tal-aħħar għażla biex issir reazzjoni għal ċirkostanzi mhux previsti. Fl-Abbozz tal-Baġit tal-2017 (AB), il-Kummissjoni tipproponi li tuża l-marġni mhux allokat taħt il-limitu massimu ta’ impenn tal-intestaturi 3 u 4, wara li ġew eżaminati l-possibbiltajiet kollha għar-riallokazzjoni fl-intestaturi. 
            
            
               Minħabba l-mobilizzazzjoni sħiħa tal-istrument ta' flessibbiltà fl-AB tal-2017 (EUR 530 miljun), il-mobilizzazzjoni tal-Marġni ta' Kontinġenza għall-2017 f'livell ta' EUR 2 150,6 miljun hi għalhekk l-uniku strument disponibbli biex tiġi indirizzata d-differenza bejn il-livell tal-limitu massimu ta' nefqa tal-intestaturi 3 u 4 fl-2017 u l-ħtiġijiet mhux previsti addizzjonali stmati għall-2017. 
            
            
               2.3.IMPATT BAĠITARJU TAĊ-ĊIRKOSTANZI MHUX PREVISTI FL-2017
            
            
               Għalkemm il-kriżi tal-migrazzjoni, tar-refuġjati u tas-sigurtà bdiet fl-2015, l-impatt u l-konsegwenzi tagħha għadhom qed jevolvu fuq bażi ta’ kuljum. Deċiżjonijiet politiċi f’pajjiżi terzi dwar l-aċċettazzjoni ta’ refuġjati fit-territorju tagħhom u l-ftuħ u l-għeluq tal-fruntieri jagħmluha diffiċli ħafna li wieħed jipprevedi l-evoluzzjoni fit-tul f’dan il-qasam. Il-karattru li qed jinbidel u l-imprevedibbiltà tal-kriżi jiġġustifikaw l-użu tal-Marġni ta’ Kontinġenza bħala l-għodda tal-aħħar għażla biex jiġu indirizzati l-konsegwenzi mhux previsti tal-kriżi tal-migrazzjoni, tar-refuġjati u tas-sigurtà fuq il-ħtiġijiet tan-nefqa fl-intestaturi 3 u 4.
            
            
               3.TPAĊIJA TAL-MARĠNI TA’ KONTINĠENZA KONTRA L-LIMITI MASSIMI TAL-QFP 
            
            
               L-Artikolu 13(3) tar-Regolament QFP jirrikjedi li l-ammonti magħmula disponibbli permezz tal-mobilizzazzjoni tal-Marġni ta’ Kontinġenza għandhom jiġu paċuti kompletament kontra l-marġnijiet għas-snin finanzjarji attwali jew għas-snin finanzjarji futuri.
            
            
               Skont l-Artikolu 13(4) tar-Regolament QFP, l-ammonti kkumpensati ma għandhomx ikunu mobilizzati ulterjorment fil-kuntest tal-QFP, b’tali mod li t-total tal-limiti massimi ta’ approprjazzjonijiet ta’ impenn u ta’ pagament stabbiliti fil-QFP għas-sena finanzjarja attwali jew għas-snin finanzjarji futuri ma jinqabiżx. Konsegwentement, il-mobilizzazzjoni tal-Marġni ta’ Kontinġenza għal approprjazzjonijiet ta’ impenn taħt l-intestaturi 3 u 4 fl-2017 u t-tpaċija relatata jridu jirrispettaw il-limitu massimu totali ta’ impenn għas-snin mill-2017 sa sal-2020. 
            
            
               Il-Kummissjoni tipproponi li tpaċi r-rinfurzar tal-limiti ta’ nfiq tal-intestaturi 3 u 4 f’erba’ ħlasijiet bin-nifs mifruxa kif ġej bejn l-2017 u l-2019: 
            
            
               2017: 
            
            
               EUR 850 miljun kontra l-marġini mhux allokat disponibbli taħt il-limitu massimu tan-nefqa tal-intestatura 2 u 
            
         
         
            
               EUR 514,4 miljun kontra l-marġini mhux allokat disponibbli taħt il-limitu massimu tan-nefqa tal-intestatura 5.
            
            
               2018: EUR 570 miljun kontra l-marġini mhux allokat disponibbli taħt il-limitu massimu tan-nefqa tal-intestatura 5.
            
            
               2019: EUR 216,2 miljun kontra l-marġini mhux allokat disponibbli taħt il-limitu massimu tan-nefqa tal-intestatura 5.
            
            
               Wara t-tpaċija, marġni ta’ EUR 439,3 miljun xorta jibqa’ taħt il-limitu massimu tan-nefqa tal-intestatura 2, u ma hemm l-ebda marġni taħt il-limitu tan-nefqa tal-intestatura 5 fl-2017. Għall-2018 u l-2019, it-tpaċija proposta se tħalli marġni ta’ mill-anqas EUR 100 miljun taħt l-intestatura 5 wara stimi mill-ipprogrammar finanzjarju indikattiv.
            
            
               Il-limitu massimu globali għall-impenji għall-QFP kollu se jibqa' l-istess.
            
            
               4.ELEMENTI ADDIZZJONALI 
            
            
               Il-Parlament Ewropew u l-Kunsill huma mfakkra li l-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea ma għandhiex issir aktar tard mill-pubblikazzjoni tal-baġit 2017 tal-Unjoni Ewropea, skont l-aħħar sentenza tal-Artikolu 13(1) tar-Regolament QFP.
            
            
               Proposta għal
            
            
               DEĊIŻJONI TAL-PARLAMENT EWROPEW U TAL-KUNSILL
            
            
               dwar il-Mobilizzazzjoni tal-Marġni ta’ Kontinġenza fl-2017
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea,
            
            
               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba
                  10
               , u b’mod partikolari t-tieni paragrafu tal-punt 14 tiegħu,
            
            
               Wara li kkunsidraw il-proposta mill-Kummissjoni Ewropea,
            
            
               Billi, 
            
            
               (1) L-Artikolu 13 tar-Regolament tal-Kunsill Nru 1311/2013
                  11
                stabbilixxa Marġni ta’ Kontinġenza sa massimu ta' 0,03 % tal-Introjtu Nazzjonali Gross tal-Unjoni. 
            
            
               (2) Skont l-Artikolu 6 tar-Regolament (UE, Euratom) Nru 1311/2013, il-Kummissjoni kkalkolat l-ammont assolut ta' dan il-Marġni ta' Kontinġenza għall-2017
                  12
               .
            
            
               (3) Wara li ġew eżaminati l-possibbiltajiet finanzjarji kollha l-oħra ta' reazzjonijiet għal ċirkostanzi mhux previsti fil-limiti massimi ta’ nefqa għall-intestaturi 3 Sigurtà u Ċittadinanza u 4 Ewropa Globali għall-2017 stabbiliti fil-qafas finanzjarju pluriennali (QFP), u wara li jkun propost li jiġi mmobilizzat l-Istrument ta’ Flessibbiltà għall-intestatura 3 tal-QFP għall-ammont sħiħ ta’ EUR 530 000 000 disponibbli fl-2017, il-mobilizzazzjoni tal-Marġni ta’ Kontinġenza hija meħtieġa biex tindirizza l-ħtiġijiet li jirriżultaw mill-kriżi tal-migrazzjoni, tar-refuġjati u tas-sigurtà billi jiżdiedu l-approprjazzjonijiet ta' impenn tal-intestaturi 3 u 4 tal-QFP fil-baġit ġenerali tal-Unjoni Ewropea għas-sena finanzjarja 2017, lil hinn mil-limiti massimi ta’ dawk l-intestaturi.
            
            
               (4) Wara li kkunsidraw din is-sitwazzjoni partikolari ħafna, il-kundizzjoni tal-aħħar għażla fl-Artikolu 13(1) tar-Regolament (UE, Euratom) Nru 1311/2013 hija ssodisfata.
            
            
               (5) Sabiex jitnaqqas kemm jista’ jkun iż-żmien għall-mobilizzazzjoni tal-Marġini ta' Kontinġenza, din id-Deċiżjoni għandha tapplika mill-bidu tas-sena finanzjarja tal-2017,
            
         
         
            
               ADOTTAW DIN ID-DEĊIŻJONI:
            
            
               Artikolu 1
            
            
               Għall-baġit ġenerali tal-Unjoni għas-sena finanzjarja 2017, il-Marġni ta’ Kontinġenza għandu jiġi mobilizzat biex jipprovdi EUR 1 164 380 960 f’approprjazzjonijiet ta’ impenn lil hinn mil-limitu massimu ta' impenn tal-intestatura 3 Sigurtà u Ċittadinanza u EUR 986 230 000 f'approprjazzjonijiet ta' impenn lil hinn mil-limitu massimu ta' impenn tal-intestatura 4 Ewropa Globali tal-qafas finanzjarju pluriennali.
            
            
               Artikolu 2
            
            
               L-EUR 2 150 610 960 f’approprjazzjonijiet ta' impenn mobilizzati permezz tal-Marġni ta' Kontinġenza għas-sena finanzjarja 2017 għandu jiġi paċut kontra l-marġnijiet tas-snin mill-2017 sal-2019 ta' dawn l-intestaturi:
            
            
               (a)2017:
            
            
               (i) l-intestatura 2 Tkabbir Sostenibbli - Riżorsi Naturali: EUR 850 000 000;
                  (ii) l-intestatura 5 Amministrazzjoni: EUR 514 380 960;
            
            
               (b)2018: l-intestatura 5 Amministrazzjoni: EUR 570 000 000 miljun;
            
            
               (c)2019: l-intestatura 5 Amministrazzjoni: EUR 216 230 000 miljun.
            
            
               Artikolu 3
            
            
               Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            
            
               Għandha tapplika mill-1 ta' Jannar 2017.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
         
         
            
                  
                     (1)
                  ĠU L 347, 20.12.2013, p. 884.
               
               
                  
                     (2)
                  COM(2016) 311, 30.6.2016.
               
               
                  
                     (3)
                  ĠU C 373, 20.12.2013, p. 1.
               
               
                  
                     (4)
                  COM(2016) 314, 30.6.2016.
               
               
                  
                     (5)
                  COM(2016) 313, 30.6.2016.
               
               
                  
                     (6)
                  COM(2016) 385, 7.6.2016.
               
               
                  
                     (7)
                  http://www.consilium.europa.eu/en/meetings/international-summit/2015/11/11-12
               
               
                  
                     (8)
                  
                  
                        Pakketti nazzjonali mfassla apposta biex jimplimentaw il-qafas ta’ sħubija ġdid. L-objettiv għal tul ta’ żmien qasir huwa li jiġu salvati r-refuġjati biex jibqgħu qrib id-dar u jevitaw milli jagħmlu vjaġġi perikolużi.
                  
               
               
                  
                     (9)
                  COM(2016) 679 finali, 17.10.2016.
               
               
                  
                     (10)
                  ĠU C 373, 20.12.2013, p. 1.
               
               
                  
                     (11)
                  Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).
               
               
                  
                     (12)
                  Il-Komunikazzjoni mill-Kummissjoni lill-Kunsill u l-Parlament Ewropew tat-30 ta' Ġunju 2016 dwar l-aġġustament tekniku tal-qafas finanzjarju għas-sena 2017 f'konformità mal-varjazzjonijiet tal-ING (COM(2016) 311 tat-30 ta' Ġunju 2016).